Fil-festa tal-2010 kont ktibt artiklu fuq l-istatwi li jintramaw fit-toroq ta' Ħal Balzan waqt il-festa. Fih kont semmejt l-istatwa żgħira tal-Lunzjata, kopja tat-titular ta' Ħal Tarxien, magħrufa bħala 'tal-Konti'. Din kienet tal-Konti Bernardo Manduca li wara mewtu, in-neputi tieghu Frans kien ta lill- Każin San Gabriel fit-28 ta' Mejju 1986. Din tintrama taħt il-kampnar matul il-granet tal-festa. Kont ktibt ukoll li din aktarx hi xogħol tal-istatwarju Karlu Darmanin. Iżda wara, is-Sur Joseph A. Farrugia, storiku Tarxiniż, kien ġibidli l-attenzjoni li din kienet saret minn ċertu Mattew Agius, Tarxiniż ukoll, li kien għamel numru ta' statwi bħal-Lunzjata ta' Ħal Tarxien ta' dak id-daqs. Is-Sur Farrugia kien ġab din l-informazzjoni mingħand bint Mattew stess, Ġużeppa. Barra l-istatwa 'tal-Konti' Mattew kien ħadem statwa oħra għall-ħabta tal-1950, u li hi miżmuma f'dar privata. Għalhekk wieħed jista' jaħseb li l-istatwa ta' Ħal Balzan saret f'dan iż- żmien. Hu ħadem ukoll Lunzjata tal-konkos għolja xi pied, li kienet fid-dar fejn kien joqgħod. Statwi għoljin xi pied iżda ta' materjal ieħor ħadem mhux ħażin, u jinsabu f'diversi djar f'Ħal Tarxien. Barra dan Mattew ħadem l-istatwi tal-profeti, li jintramaw flok l-appostli fil-festa tal-Lunzjata fuq l-altari tad-Duttrina, taċ-Ċintura, tal-Kunċizzjoni u ta' Sant'Anna. Agius għamel statwi għal irħula oħra bħall- istatwa tal-Madonna tal-Karmnu b'patri u soru Karmelitani maġenbha, li qiegħda f'Birkirkara, l-istatwa ta' San Pawl li qiegħda fi Queensland fl- Awstralja, u ftit qabel ma miet ħadem statwa ta' 'Malta' li kienet għand il-familjari tiegħu. Mattew Agius twieled f'Ħal Tarxien fl-1886. Tgħallem ta' ħaddied fejn kien jaħdem fil-ħanut tiegħu fi Vjal Simmons f'Ħal Tarxien. Barra x-xogħol ta' ħaddied u xogħol tal-istatwi, Mattew kien jaħdem in-nar tal-art flimkien m'oħrajn fosthom ħuh, u wara kienu jbigħuh lill-irħula fil- qrib. Agius kien midħla wkoll tal-Knisja Parrokkjali ta' raħal twelidu, fejn kien jgħid ir-rużarju lil oħrajn waqt il-quddies, li dak iż-żmien kien isir bil-Latin, u li l-poplu ftit kien jifhem. Barra dan kien imdaħħal sew fil-festa tad- Duttrina li tiġi ċċelebrata wkoll f'Ħal Tarxien, tant li għal xi snin kien prokuratur tal-fratellanza li torganizza l-festa. Għal din il-festa hu kien ħadem wiċċ ta' anġlu li fuqu titpoġġa r-relikwarju fuq l-altar tad-Duttrina, u numru t'anġli li kienu jitwaħħlu mal- linef fil-festa tal-Lunzjata qabel ma saru l-lopop. Barra dan hu ħadem biex issir l-induratura tal-vara tad-Duttrina, ġabar għall-girlanda, u l-erba' gastri bil-fjuretti tal-istess statwa, u kien hu stess li rranġa l-injam tan-niċċa fejn titpoġġa din l-istatwa. Mattaw Agius miet fil-25 ta' Jannar, 19672 Referenzi ' Programm tal-festa Marija Annunzjata maħruġ mill-Kazin tal-Banda San Gabriel — Ħal Balzan (2010), 87. 2 Programm tal-festa tal-Madonna tad-Duttrina f'Ħal Tarxien (1996), 19. Ħajr lis-Sur Joseph A. Farrugia tal-informazzjoni li għaddieli.